“ร่มโพธิ์ พร็อพเพอร์ตี้”ยื่นไฟลิ่งขาย IPO 120 ล้านหุ้น เข้าตลาด mai
"ร่มโพธิ์ พร็อพเพอร์ตี้"ยื่นไฟลิ่งขาย IPO 120 ล้านหุ้น เข้าตลาด mai
15 มี.ค. 2560

สำนักงานคณะกรรมการกำกับหลักทรัพย์และตลาดหลักทรัพย์ เปิดเผยว่า บมจ. ร่มโพธิ์ พร็อพเพอร์ตี้ ได้ยื่น Filing เพื่อเสนอขายหุ้นสามัญแก่ประชาชนเป็นครั้งแรก (IPO) จำนวน 120 ล้านหุ้น โดยแบ่งเป็นเสนอขายให้แก่ประชาชน  จำนวนไม่ต่ำกว่า 112.80 ล้านหุ้น และจำนวน 7.20 ล้านหุ้น เสนอขายให้แก่ กรรมการ ผู้บริหาร และ/หรือพนักงานของบริษัท บริษัทฯมีความประสงค์จะขอเข้าจดทะเบียนในตลาดหลักทรัพย์ เอ็ม เอ ไอ (mai)  วัตถุประสงค์ของการระดมทุนในครั้งนี้ เพื่อใช้เป็นเงินทุนหมุนเวียนในกิจการ โดยมีบล.เออีซี เป็นที่ปรึกษาทางการเงิน
บมจ. ร่มโพธิ์ พร็อพเพอร์ตี้ ทำธุรกิจพัฒนาอสังหาริมทรัพย์ โดยได้เริ่มต้นด้วยการพัฒนาโครงการบ้านเดี่ยวระดับสูง (Luxury Class)  บนพื้นที่หาดราไวย์ในปี 2551 แต่จากการวิจัยทางการตลาดและศึกษาพฤติกรรมผู้บริโภคพบว่าผลิตภัณฑ์ประเภทคอนโดมิเนียมมีความเหมาะสมกับความต้องการผู้บริโภคในทำเลที่ตั้งดังกล่าวมากกว่า บริษัทจึงได้ปรับแผนธุรกิจเพื่อเน้นการพัฒนาอสังหาริมทรัพย์ประเภทคอนโดมิเนียมและได้เปิดตัวโครงการคอนโดมิเนียมภายใต้แบรนด์ “The Title” ซึ่งเป็นคอนโดมิเนียมประเภทแนวราบ (Low rise) ความสูง 4 ชั้น ตั้งอยู่บริเวณพื้นที่หาดราไวย์ จังหวัดภูเก็ต ในปี 2554 ซึ่งเป็นการต่อยอดทางธุรกิจโดยอาศัยจุดแข็งจากการพัฒนาที่ดินที่อยู่ในการครอบครองของบริษัท และด้วยทำเลที่ตั้งที่โดดเด่น การออกแบบโครงการที่เป็นเอกลักษณ์ การให้ความสำคัญกับคุณภาพการก่อสร้าง ตลอดจนสภาพแวดล้อมของโครงการที่เน้นความร่มรื่นและให้ความรู้สึกเสมือนการพักผ่อนในโรงแรมหรือรีสอร์ท โดยมีจุดมุ่งหมายเพื่อสร้างความคุ้มค่าและความประทับใจแก่ลูกค้า
จึงทำให้โครงการที่บริษัทพัฒนาได้รับการตอบรับที่ดีจากลูกค้าอย่างต่อเนื่อง ซึ่งหลังจากโครงการ The Title Phuket หาดราไวย์ เฟส 1 (The Title หาดราไวย์ เฟส 1) เปิดขายในปี 2554 ประสบความสำเร็จในแง่ของยอดขาย บริษัทจึงได้พัฒนาโครงการ The Title Phuket หาดราไวย์ เฟส 2 (The Title หาดราไวย์ เฟส 2) ,โครงการ The Title Phuket หาดราไวย์ เฟส 3 (The Title หาดราไวย์ เฟส 3) และโครงการ The Title Residencies Naiyang Phuket เฟส 1 (The Title หาดในยาง เฟส 1) อย่างต่อเนื่องในช่วงปี 2555 – 2559 เพื่อตอบรับความต้องการของลูกค้าเพิ่มเติม
นอกจากนี้ บริษัทอยู่ระหว่างศึกษาและพัฒนาโครงการบริเวณพื้นที่บนหาดในยาง โดยใช้ชื่อว่า The Title Residencies Naiyang Phuket เฟส 2 (The Title หาดในยาง เฟส 2)  และโครงการ The Title Phuket หาดราไวย์ เฟส 5 (The Title หาดราไวย์ เฟส 5) (โครงการที่ 4 ซึ่งพัฒนาบนพื้นที่หาดราไวย์)   และอยู่ระหว่างศึกษาความเป็นไปได้ที่จะพัฒนาอสังหาริมทรัพย์ในทำเลอื่นๆที่มีศักยภาพอย่างต่อเนื่อง โดย ณ วันที่ 11 ตุลาคม 2559 บริษัทมีทุนจดทะเบียน 200 ล้านบาท และมีทุนชำระแล้ว 140 ล้านบาท มีสำนักงานตั้งอยู่เลขที่ 53 ถนนสุคนธสวัสดิ์ แขวงลาดพร้าว เขตลาดพร้าว กรุงเทพมหานคร
โครงการในอนาคต บริษัทฯมีแผนที่จะพัฒนาโครงการ มูลค่ารวมประมาณ 1,295 ล้านบาท ดังนี้ 1. โครงการคอนโดมิเนียม The Title Residencies Naiyang Phuket เฟส 2 (The Title หาดในยาง เฟส 2)  เป็นอาคารชุดพักอาศัย 2,6,7 ชั้น จำนวนรวม 5 อาคาร มูลค่าโครงการ 645 ล้านบาท ระยะเวลาเปิดขายไตรมาส 4/60
ณ วันที่ 31 ธ.ค.2559 บริษัทฯมีทุนจดทะเบียน 200 ล้านบาท เป็นทุนที่เรียกชำระแล้ว 140 ล้านบาท แบ่งเป็นหุ้นสามัญ 280 ล้านหุ้น มูคค่าที่ตราไว้หุ้นละ 0.50 บาท หลังเสนอขาย IPO ในครั้งนี้แล้ว บริษัทฯจะมีทุนชำระแล้วเป็น 200 ล้านบาท หุ้นสามัญจำนวน 400 ล้านหุ้น  มูคค่าที่ตราไว้หุ้นละ 0.50 บาท
ผลการดำเนินงานของบริษัทฯในปี 2559 มีรายได้จากการขายและการให้บริการ 362.80 ล้านบาท กำไรสุทธิ 90.98 ล้านบาท สินทรัพย์รวม 526.83 ล้านบาท หนี้สินรวม  294.58 ล้านบาท และส่วนของผู้ถือหุ้น 232.25 ล้านบาท
ผู้ถือหุ้นรายใหญ่ของบริษัทฯ คือ กลุ่มนายเด่นดนัย หุตะจูฑะ ถือหุ้น 257.40 ล้านหุ้น คิดเป็น 91.93% หลังเสนอขาย IPO ในครั้งนี้แล้วจะถือหุ้น 258.60 ล้านหุ้น คิดเป็น 64.65%
บริษัทมีนโยบายจ่ายเงินปันผลในอัตราไม่ต่ำกว่าร้อยละ 40.00 ของกำไรสุทธิหลังหักภาษีเงินได้นิติบุคคล สำหรับงบการเงินเฉพาะกิจการ และหลังหักเงินสำรองต่างๆ ทุกประเภทตามที่กฎหมายและบริษัทได้กำหนดไว้
 